Ersin Tatar

**Ersin Tatar** (født 1960) er en tyrkisk-kypriotisk politiker som fra 23. oktober 2020 har vært president i Den tyrkiske republikken Nord-Kypros. Han ble statsminister i Nord-Kypros etter at koalisjonsregjeringen til Tufan Erhürman gikk av i mai 2019 og var statsminister inntil han ble valgt til president. Han var også leder for det nasjonalistiske sentrum-høyrepartiet Det nasjonale enhetspartiet i Nord-Kypros (Ulusal  Birlik Partisi, UBP) og var opposisjonsleder i parlamentet.

## Biografi
Ersin Tatar ble født 7. september 1960 i Nikosia. Han er sønn av politikeren Rusem Tatar og hans kone Canev Tatar. Han gikk på privatskolen Forest School i London og har økonomisk utdannelse fra Jesus College, Cambridge fra 1982.

Fra 1982 til 1986 jobbet Tatar som autorisert regnskapsfører hos PriceWaterhouse i London. Fra 1986 til 1991 arbeidet han for Polly Peck, et engelsk tekstilfirma som gikk konkurs i 1991 med en gjeld på £1,3 milliarder. Rettssaken førte til at toppsjefen i Polly Peck, Asil Nadir, som forøvrig rømte til Nord-Kypros, ble dømt til 10 års fengsel. Det ble satt fram påstand om at Tatar hadde assistert Nadir i ulovlige pengetransaksjoner og hadde samarbeidet tett med toppsjefen. Da Tatar besøkte Storbritannia i 2019, for første gang siden 1991, var det frykt for at han kunne bli arrestert for sin rolle i saken, men britiske myndigheter uttalte at det ikke lenger hadde noen almen interesse.

I 1991 flyttet Tatar til Ankara hvor han arbeidet for FMC Nurol Defense Industri Co fram til 1992. Deretter, fram til 2001 var han ansatt ved Show TV, en tyrkisk TV-kanal eid av Ciner Media Group. I 1996 startet han sin egen Tv-kanal, Kanal T, i Nikosia. Han var også aktiv blant eksilkypriotene i Tyrkia og var leder for Istanbul Turkish Cypriot Cultural Association fra 1997 til 2001.

## Politisk karriere
Tatar engasjerte seg i politikken fra 2003 da han meldte seg inn i Det nasjonale enhetspartiet, UBP. Han ble innvalgt i parlamentet i 2009 og var finansminister i Nord-Kypros i regjeringen til Derviş Eroğlu fram til de tapte valget i 2013. I 2015 stilte han som lederkandidat til UBP, men tapte. I 2018 stilte han på nytt og ble valgt til leder. Tatar støtter en tostatsløsning for Kypros.

Under Formel 1-løpet Tyrkias Grand Prix 2006 fikk arrangøren en rekordbot på $5 millioner for en kontroversiell seremoni der Tatar ble introdusert som president i Den tyrkiske republikken Nord-Kypros da han skulle dele ut førstepremien til Ferraris Felipe Massa.

En uke før presidentvalget i Nord-Kypros i 2020 besøkte Tatar Tyrkia. Etter besøket kunngjorde han at han ville gjenåpne det avstengte og omstridte området Varosha, med Tyrkias president Recep Tayyip Erdoğans velsignelse. Avgjørelsen møtte sterk motstand, både fra Nord-Kypros, Republikken Kypros (den greskkypriotiske delen), og fra det internasjonale samfunnet. I tillegg kunngjorde daværende visestatsminister Kudret Özersay at han trakk seg, og han beskyldte Tatar for å ha stjålet hans ide. Özersay, som var den første som tok til orde for gjenåpning av Varosha under tyrkisk-kypriotisk kontroll, sa at han var uenig i Tatars beslutning fordi han hadde gjort det til en valgkampsak under presidentvalget. Özersay var også kandidat ved dette valget. Dette førte til at regjeringen i Nord-Kypros måtte gå av en uke før valget. For å rette på skaden  presiserte nå Tatar at forslaget ikke var en inngripen i valgkampen fra Ankara, men at han foreslo dette i egenskap av statsminister, ikke som en valgkampsak.

## Familie
Han er gift med Sibel Tatar, og paret har to barn.

## Referanser